กรณีศึกษา Grand Seiko นาฬิกาหรู แห่งดินแดนอาทิตย์อุทัย
หากพูดถึงนาฬิกาแบรนด์หรู นอกจากแบรนด์สวิสแล้ว ก็คงต้องพูดถึง “แบรนด์ญี่ปุ่น” ความเจริญก้าวหน้าของญี่ปุ่นในช่วงปลายศตวรรษที่ 20 ได้ก่อให้เกิดการพัฒนาของสินค้าในแทบทุกวงการ รวมไปถึง แบรนด์นาฬิกา  และหากพูดถึงนาฬิกาแบรนด์หรู ที่มีต้นกำเนิดในดินแดนอาทิตย์อุทัยแห่งนี้ “Grand Seiko” ก็จะเป็นหนึ่งแบรนด์ ที่มีคนพูดถึงกัน เรื่องราวของนาฬิกาแบรนด์นี้ เป็นอย่างไร ? ลงทุนแมนจะเล่าให้ฟัง
11 พ.ค. 2564

กรณีศึกษา Grand Seiko นาฬิกาหรู แห่งดินแดนอาทิตย์อุทัย
Grand Seiko x ลงทุนแมน
หากพูดถึงนาฬิกาแบรนด์หรู
นอกจากแบรนด์สวิสแล้ว ก็คงต้องพูดถึง “แบรนด์ญี่ปุ่น”
ความเจริญก้าวหน้าของญี่ปุ่นในช่วงปลายศตวรรษที่ 20
ได้ก่อให้เกิดการพัฒนาของสินค้าในแทบทุกวงการ
รวมไปถึง แบรนด์นาฬิกา
และหากพูดถึงนาฬิกาแบรนด์หรู ที่มีต้นกำเนิดในดินแดนอาทิตย์อุทัยแห่งนี้
“Grand Seiko” ก็จะเป็นหนึ่งแบรนด์ ที่มีคนพูดถึงกัน
เรื่องราวของนาฬิกาแบรนด์นี้ เป็นอย่างไร ?
ลงทุนแมนจะเล่าให้ฟัง
ย้อนกลับไปในปี 1881 หรือเมื่อ 140 ปีที่แล้ว..
คุณคินทาโร่ ฮัตโตริ นักธุรกิจหนุ่มชาวญี่ปุ่น ในวัย 22 ปี
ได้เปิดร้านขายและซ่อมนาฬิกาพก กับนาฬิกาแขวน ณ ใจกลางกรุงโตเกียว
ในช่วงแรก นาฬิกาที่ขายภายในร้านของคุณฮัตโตริ
เป็นนาฬิกาที่นำเข้ามาจากต่างประเทศ และเป็นของหายากที่หาซื้อที่อื่นไม่ได้ในญี่ปุ่น
ทำให้ร้านของคุณฮัตโตริ เป็นที่รู้จักอย่างกว้างขวางในกลุ่มคนญี่ปุ่นที่ชื่นชอบนาฬิกาหายาก
หลังจากให้บริการดูแลนาฬิกา และขายนาฬิกามานานกว่า 10 ปี
ในปี 1892 คุณฮัตโตริก็ตัดสินใจผลิตนาฬิกาขึ้นมาเอง
โดยตั้งชื่อโรงงานของตนเองในตอนแรกว่า “Seikosha” ที่มีความหมายว่า “บ้านแห่งความเที่ยงตรง” ก่อนที่จะเปลี่ยนมาเป็นชื่อ “Seiko” เพื่อให้เป็นที่จดจำได้ง่ายขึ้นในภายหลัง
คุณฮัตโตริเริ่มจากการผลิตนาฬิกาแขวนผนัง นาฬิกาพก มาจนถึงนาฬิกาข้อมือ
ด้วยความเที่ยงตรงของเวลาที่ทำได้ดีไม่แพ้มาตรฐานของนาฬิกาแบรนด์อื่นใด 
บวกกับความประณีตในทุกขั้นตอนการผลิต
ทำให้ชื่อเสียงของ Seiko เป็นที่ยอมรับไปทั่วทั้งญี่ปุ่นและต่างประเทศอย่างรวดเร็ว
ต่อมาคุณฮัตโตริต้องการให้มีรุ่นของนาฬิกาที่เน้นความเรียบหรูสไตล์ญี่ปุ่น
เพื่อวางตำแหน่งให้เป็น นาฬิการะดับ Hi-end ของ Seiko
“Grand Seiko” จึงได้ถือกำเนิดขึ้น 
พร้อมเผยโฉมนาฬิกาเรือนแรก ในปี 1960
ดีไซน์ของนาฬิกา Grand Seiko ในยุคแรกเริ่ม 
ตัวเรือนนาฬิกา มีภาพลักษณ์ดูเรียบง่าย หรูหรา แต่แฝงไปด้วยรายละเอียดในทุกชิ้นส่วน
เช่น Markers และตัวเข็มบอกเวลา ที่มีการขัดแต่ง โดยใช้เทคนิคที่เรียกว่า “Diamond cut” ที่ช่วยเพิ่มความเรียบหรูและมองเห็นง่าย มาพร้อมกับกลไกภายในเรือนนาฬิกาที่ให้ความแม่นยำในระดับที่ไม่เป็นรองใคร
แล้ว Grand Seiko ก็ยิ่งเป็นที่สนใจมากขึ้นจากคนทั่วโลก หลังการเกิดขึ้นของนิยามในการออกแบบตัวเรือนนาฬิกาใหม่ ที่มีรหัสว่า “44GS” ในปี 1967 และตัวเรือนแบบนี้ยังคงได้รับการตอบรับที่ดีจากผู้ใช้นาฬิกาจากทั่วโลก ในฐานะ Signature ของ Grand Seiko
ในปี 1977 ทีมวิศวกรของ Seiko ก็ได้ปฏิวัติวงการนาฬิกาอีกครั้ง 
ด้วยแนวคิดนาฬิกาที่ผนวกจุดเด่นของความเที่ยงตรงของกลไก Quartz หรือกลไกอิเล็กทรอนิกส์ เข้ากับความคลาสสิกของการใช้พลังงานจากลานของกลไกจักรกลแบบดั้งเดิม 
โดยสุดยอดกลไกที่ว่านั้น มีชื่อว่า “Spring Drive”
จุดเด่นของกลไก Spring Drive คือ เข็มวินาทีที่เดินเรียบเนียน แบบ Sweeping Hand 
หรือที่คนไทยเรียกว่า “เข็มสะกดวิญญาณ” 
ซึ่งการเดินของเข็มจะมีเอกลักษณ์ที่เดินเหมือนการกวาดไปบนหน้าปัด ไร้การกระตุก
อีกทั้งเรือนนาฬิกา ยังมีพลังงานสำรองที่เพิ่มขึ้นจากเดิม 50 ชั่วโมง เป็น 72 ชั่วโมง ทั้งยังมีความเที่ยงตรงสูงโดยคลาดเคลื่อนไม่เกิน 1 วินาทีต่อวัน
Spring Drive จึงกลายมาเป็น สุดยอดกลไกของนาฬิกา 
โดยถูกนำมาใช้ใน Grand Seiko เป็นครั้งแรกในปี 2004 กับนาฬิการุ่น SBGA001 ที่ได้สร้างความสำเร็จ และสร้างชื่อเสียงให้กับ Grand Seiko เรื่อยมาจนถึงทุกวันนี้
ปัจจุบัน Grand Seiko เป็นนาฬิกาแบรนด์หรูสัญชาติญี่ปุ่น ที่ได้รับการยอมรับในเรื่องความงดงามของตัวเรือน และความแม่นยำในการบอกเวลาในระดับสากล
ทั้งยังมีทีมวิศวกรที่มีความชำนาญด้านกลไกนาฬิกาคอยพัฒนานวัตกรรมและเทคโนโลยีสำหรับ Grand Seiko อยู่ตลอดเวลา
อีกเรื่องที่น่าสนใจก็คือ 
ข้อมูลจากรายงานผลประกอบการของ Seiko Holdings Corporation ในปีที่ผ่านมา ชี้ให้เห็นว่า
ยอดขายของ Grand Seiko ยังสามารถเติบโตได้ในช่วงเดือนเมษายน-กันยายน ปี 2020 ซึ่งเป็นช่วงที่โควิด 19 ระบาดหนักทั่วโลก
ซึ่งการเติบโตนี้สวนทางกับรายได้ของบริษัทในส่วนของนาฬิกา (Watches Business) 
ที่หดตัวลง 38.8% จากช่วงเวลาเดียวกันของปีก่อนหน้า
ที่เป็นแบบนี้ ทางบริษัทได้ให้เหตุผลว่า
กำลังซื้อที่สำคัญส่วนหนึ่งมาจากคนจีน ที่เมื่อไม่สามารถไปท่องเที่ยวต่างประเทศได้ ก็เอาเงินมาซื้อสินค้าแบรนด์หรูเพิ่มขึ้น
ซึ่ง Grand Seiko ก็ถือเป็นหนึ่งแบรนด์หรูที่ได้รับอานิสงส์จากการใช้จ่ายส่วนนั้น เนื่องจากมี Boutique อยู่ในประเทศจีน ทั้งที่ปักกิ่ง กวางโจว และเซี่ยงไฮ้
นอกจากนั้นยังมียอดขายที่เติบโตได้อย่างโดดเด่น
จากงาน Watch Fair ที่จัดขึ้นในหลายประเทศ
อย่างในประเทศไทย ก็มีงาน Watch Fair ใหญ่ ๆ 2 งานในปีที่ผ่านมา
คือ Watch Expo ที่สยามพารากอน และ Central International Watch Fair
ซึ่งนาฬิกาของ Grand Seiko ก็ได้รับความสนใจ และสามารถสร้างยอดขายเป็นอันดับ 1 ของทั้งสองงานเลยทีเดียว
ทั้งหมดนี้ ก็คือเรื่องราวของ Grand Seiko
แบรนด์นาฬิกา ที่สะท้อนความหรูหราสไตล์ญี่ปุ่น 
นาฬิกาที่เปี่ยมไปด้วยคุณภาพ ทั้งความประณีตของตัวเรือน กลไกที่ให้ความเที่ยงตรงระดับสูงสุด 
และชื่อเสียงที่สั่งสมผ่านประวัติศาสตร์อันยาวนานของแบรนด์
ทำให้นาฬิกาหรูแห่งดินแดนอาทิตย์อุทัยแบรนด์นี้
เปรียบเสมือนสิ่งล้ำค่า ที่หลายคนปรารถนา จะได้มาครอบครอง..
References
-
-
-SEIKO HOLDINGS CORPORATION Consolidated Financial Statements: 2Q FY2020